Document ID: 32011D0723

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 3ης Νοεμβρίου 2011
για τροποποίηση της απόφασης 2008/866/EK, σχετικά με τη λήψη επειγόντων μέτρων για την αναστολή των εισαγωγών από το Περού ορισμένων δίθυρων μαλακίων που προορίζονται για ανθρώπινη κατανάλωση, όσον αφορά τη διάρκεια εφαρμογής της
[κοινοποιηθείσα υπό τον αριθμό Ε(2011) 7767]
(Κείμενο που παρουσιάζει ενδιαφέρον για τον ΕΟΧ)
(2011/723/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημείο i),
Εκτιμώντας τα ακόλουθα:
(1)
Ο κανονισμός (ΕΚ) αριθ. 178/2002 θεσπίζει τις γενικές αρχές που διέπουν γενικά τα τρόφιμα και τις ζωοτροφές, ειδικότερα δε την ασφάλεια των τροφίμων και των ζωοτροφών στην Ένωση και σε εθνικό επίπεδο. Προβλέπει μέτρα έκτακτης ανάγκης όταν υπάρχουν αποδείξεις ότι τα τρόφιμα ή οι ζωοτροφές που εισάγονται από τρίτη χώρα είναι πιθανόν να αποτελέσουν σοβαρό κίνδυνο για την υγεία του ανθρώπου, την υγεία των ζώων ή το περιβάλλον, και ότι ο κίνδυνος αυτός δεν μπορεί να περιορισθεί ικανοποιητικά με τα μέτρα που λαμβάνει(-ουν) το (τα) οικείο(-α) κράτος(-η) μέλος(-η).
(2)
H απόφαση 2008/866/ΕΚ της Επιτροπής, της 12ης Νοεμβρίου 2008, σχετικά με τη λήψη επειγόντων μέτρων για την αναστολή των εισαγωγών από το Περού ορισμένων δίθυρων μαλακίων που προορίζονται για ανθρώπινη κατανάλωση (2), εγκρίθηκε μετά τη διαπίστωση εστίας ηπατίτιδας Α σε ανθρώπους που οφειλόταν στην κατανάλωση ορισμένων δίθυρων μαλακίων εισαγωγής Περού, τα οποία ήταν μολυσμένα με τον ιό της ηπατίτιδας Α (ΙΗΑ). Αυτή η απόφαση αρχικά ίσχυε μέχρι τις 31 Μαρτίου 2009, αλλά αυτή η περίοδος ισχύος επεκτάθηκε μέχρι τις 30 Νοεμβρίου 2011 με την απόφαση 2010/641/ΕΕ της Επιτροπής (3).
(3)
Κατά την επίσκεψη επιθεώρησης που πραγματοποιήθηκε τον Σεπτέμβριο του 2009, διαπιστώθηκε ότι οι αρχές του Περού εφάρμοζαν τα διορθωτικά μέτρα που ανέφεραν στις πληροφορίες που παρείχαν μετά τη διαπίστωση εστίας ηπατίτιδας Α. Ωστόσο, τα μέτρα αυτά δεν εφαρμόζονταν πλήρως κατά τη στιγμή της επιθεώρησης.
(4)
Πραγματοποιήθηκε έλεγχος παρακολούθησης τον Ιούνιο του 2011.
(5)
Τα αποτελέσματα του ελέγχου έδειξαν ότι υπάρχει σύστημα ελέγχου που εφαρμόζεται σωστά, καθώς και πρόγραμμα παρακολούθησης, και ότι έχουν σημειωθεί βελτιώσεις από την επίσκεψη επιθεώρησης που πραγματοποιήθηκε το 2009.
(6)
Εντούτοις, τα μέτρα προστασίας που καθορίστηκαν όσον αφορά την πιθανή μόλυνση των ζώντων δίθυρων μαλακίων με τον ιό της ηπατίτιδας Α είναι ακόμη ανεπαρκή. Οι αρμόδιες αρχές του Περού, αναπτύσσουν επί του παρόντος ένα σύστημα ελέγχου για την ανίχνευση του ιού σε ζώντα δίθυρα μαλάκια, αλλά η μέθοδος δοκιμής που χρησιμοποιείται δεν είναι δυνατόν να θεωρηθεί αξιόπιστη, καθώς δεν έχει ακόμη επαληθευθεί.
(7)
Συνεπώς, η απόφαση 2008/866/ΕΚ θα πρέπει να τροποποιηθεί ανάλογα.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο άρθρο 5 της απόφασης 2008/866/ΕΚ, η ημερομηνία «30ή Νοεμβρίου 2011» αντικαθίσταται από την ημερομηνία «30ή Νοεμβρίου 2012».
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 3 Νοεμβρίου 2011.

Labels: 3
0
18
6